Brian Mikkelsen (KF), 1999-05-26:
Det er vigtigt, at vi hele tiden er vores historie, arv og kultur bekendt, og Frøslevlejren repræsenterer et meget vigtigt kapitel i vores lands historie, et kapitel, som vi kan lære meget af.
Sagen var jo den, at nogle få stolte mænd og kvinder satte sig op imod et totalitært regime, som krænkede enhver form for basale menneskerettigheder, og tog slaget for os alle sammen, hvilket har betydet, at vi i dag kan leve som en fri og selvstændig nation.
Så der er en dyb respekt for modstandsbevægelsen og de mange mennesker, som desværre omkom eller fik varige skader og men af at tage kampen mod det totalitære regime op.
Hvordan kan vi så ære og minde disse mænd og det kapitel i vores historie?
Vi har et flot og godt frihedsmuseum i København, vi har Mindelunden, og vi har også en masse andre monumenter rundt omkring i kongeriget, og så har vi selvfølgelig Frøslevlejren.
Vi har valgt fra konservativ side at sige, at vi foretrækker liv og aktiviteter i Frøslevlejren, et levende monument for det vigtige kapitel i vores lands historie, hvor nogle få valgte at sætte sig op imod den ene af de to totalitære ideologier, som vi har haft i det her århundrede.
Og det virker helt ude af proportioner at ville gøre området til en decideret mindepark, for så vil besøgstallet blive meget ringe.
Og så må jeg jo spørge heroppefra: Hvad handler det så om?
Hvis vi kigger på det oprindelige forslag, hvor man ville fjerne barakkerne og etablere en egebevoksning, så tager vi skarpt afstand fra det forslag, for det er ikke det, som det kapitel i vores danmarkshistorie har brug for, og det er ikke det, sønderjyderne vil, og det er heller ikke det, jeg vil, og jeg er ikke sønderjyde. Det Konservative Folkeparti vil mindes dette kapitel ved, at der er aktiviteter.
Vi har selvfølgelig sympati for tankegangen.
Vi kan bare ikke rigtig se, hvad der er det bærende og substantielle i forslaget, og må derfor afvise det.
Frøslevlejren er jo en selvstændig og selvejende institution, men vi vil godt sende det signal til bestyrelsen, at den nok skal undgå aktiviteter, der ikke er i overensstemmelse med stedets ånd og kultur.
Og når man sender det signal, må man selvfølgelig også fra statens side være med til at prøve at finde en manglende lejeindtægt.
Men det er det eneste reelle problem her, og det er altså ikke et tilstrækkeligt fundament for et beslutningsforslag, som slet ikke lever op til det, der egentlig var intentionen, og hvor man forsøger at favne meget bredere end det, beslutningsforslaget egentlig dækker, for det lever jo ikke op til det, som hr. Ole Sohn forsøger at præsentere herinde.
Det er nemlig ikke en decideret mindelund, men kun nogle små justeringer.
Derfor sender vi altså det signal nu her, at der ikke bør foregå aktiviteter, der ikke er i overensstemmelse med stedets ånd og kultur, og at man må se på økonomien i det.
Men det væsentlige er jo også her, at det er en selvejende institution, som skal have penge ind i kassen for at lave de aktiviteter, som er så vigtige for lejren og for, at der stadig væk kan være 50.000 mennesker, der besøger den.
Og dér har man så fra den selvejende institutions, Bov Kommunes og amtets side valgt at få nogle lejeindtægter ind fra Foreningen af Danske Eksportvognmænd, og det er jo deres afgørelse. Jeg synes, man fra statens side skulle overveje at se på, om man kunne skaffe de penge, der kommer ind i lejeindtægter, så det par barakker kunne bruges til noget andet, men det er jo en diskussion, vi må tage senere, og som jeg nu kan forstå at miljøministeren vil indlede, og det ser vi så frem til.